እነ አቶ መላኩ ፈንታ ክሳቸውን የሚያየው ችሎት የሰጠውን የፍርድ ግልባጭ ለማግኘት ተንገላታን አሉ
ተጠርጥረው በተከሰሱበት ከባድ የሙስና ወንጀል ተከላከሉ የተባሉት እነ አቶ መላኩ ፈንታ፣ ጉዳያቸውን እያየው በሚገኘው የፌዴራል ከፍተኛ ፍርድ ቤት 15ኛ ወንጀል ችሎት ላይ ቅሬታ እንደተሰማቸው ለችሎቱ አመለከቱ፡፡ተከሳሾቹ መስከረም 26 ቀን 2009 ዓ.ም. ችሎት ቀርበው ቅሬታቸውን እንዳስረዱት፣ በዕለቱ የተቀጠሩት ሐምሌ 26 ቀን 2008 ዓ.ም. በተነበበላቸው ፍርድ ተከላከሉ ከተባሉ በኋላ መከላከያቸውን እንዴት በዝርዝር ማቅረብ እንዳለባቸው ለመናገር ነበር፡፡ ፍርዱ የተነበበላቸው ክሱን እየመረመሩት የሚገኙት ሦስት ዳኞች ስምምነት ላይ ደርሰውና በፊርማቸው አረጋግጠው ነው፡፡ በመሆኑም በአጭሩ በንባብ የሰሙትን የፍርድ ግልባጭ በቀናት ውስጥ ከፍርድ ቤቱ ወስደው የተሰጠውን ፍርድ በደንብ በማየት የመከላከያ ምስክሮቻቸውንና የማስረጃ ሰነዶቻቸውን በማዘጋጀት በቀረቡበት ቀን (መስከረም 26 ቀን 2009 ዓ.ም.)፣ እንዴት እንደሚከላከሉ ለፍርድ ቤቱ በዝርዝር ማቅረብ የነበረባቸው ቢሆንም ያ አለመሆኑን አስረድተዋል፡፡ምክንያቱ ደግሞ ፍርዱን ለመውሰድ በተደጋጋሚ ወደ ፍርድ ቤቱ መመላለሳቸውን የተናገሩት የተከሳሾች ጠበቆች ለችሎቱ እንዳስረዱት፣ አንድ የክስ መዝገብ የሚቀመጠው በዳኞች ጽሕፈት ቤት ወይም ችሎት ጸሐፊ ዘንድ ነው፡፡ እነሱ ግን መዝገቡን ሁለቱም ቦታ ሊያገኙት አልቻሉም፡፡ የሚመለከታቸው የፍርድ ቤቱ ሠራተኞች ጭምር መዝገቡ የት እንደሆነ አያውቁም ነበር፡፡ በተለያዩ የፍርድ ቤቱ ሠራተኞች የክስ መዝገቡ ምክትል ፕሬዚዳንቱ ቢሮ እንዳለ ጥቆማ የደረሰባቸው ጠበቆች ወደ ምክትል ፕሬዚዳንቱ ቢሮ ሄደው ሲጠይቁ እዚያም እንደሌለ ይረዳሉ፡፡ በዚህም ላለፉት ሁለት ወራት የፍርዱን ግልባጭ ባለማግኘታቸው የመከላከያ ምስክሮቻቸውንና ማስረጃዎችን ማዘጋጀት አለመቻላቸውን ተናግረዋል፡፡ፍርዱን የሠሩት ዳኛ ለዕረፍት ወደ ክልል በመሄዳቸው ጽሑፋቸው ሊነበብ ባለመቻሉና አንዳንድ ግድፈቶችን ለማረም ባለመቻሉ ችግሩ እንደተፈጠረ በፍርድ ቤቱ ኃላፊዎች እንደተገለጸላቸው የተናገሩት ጠበቆቹ፣ ‹‹በችሎቱ በጣም ቅሬታ ተሰምቶናል፡፡ በደንበኞቻቸው ላይ ክስ የመሠረተባቸው የፌዴራል የሥነ ምግባርና ፀረ ሙስና ኮሚሽን በተሰጠው ፍርድ ቅር በመሰኘት ለጠቅላይ ፍርድ ቤት ይግባኝ ማቅረቡን በችሎት ገልጾ የዋስትና መብት የጠየቁ እንዳይፈቀድላቸው አቤቱታ አቅርቧል፡፡ ይግባኝ የሚጠየቀው የፍርድ ግልባጭ ተወስዶ ከፍርዱ በመነሳት ነው፡፡ ለዓቃቤ ሕግ የተሰጠ የፍርድ ግልባጭ ለእኛ ደንበኞች የሚከለከለው ለምንድነው?›› በማለት ችሎቱን ጠይቀዋል፡፡ከዚህ በመነሳት ደንበኞቻቸው ጉዳያቸው በገለልተኛ ፍርድ ቤት እየታየ ነው የሚል እምነት እንዳይኖራቸው እየተደረገ መሆኑን የጠቆሙት ጠበቆቹ፣ ‹‹መዝገቡ በግልጽ ችሎት እየታየ ሳለ እንደ ልዩ ነገር የሚታየው ለምንድነው? እየተሠራ ያለው ነገር ፍርድ ቤቱን የሚያስወቅስ ነው፤›› ብለዋል፡፡ በአደባባይ በግልጽ ችሎት የተሰጠ ፍርድ አንድ ጊዜ ሬጅስትራር ሌላ ጊዜ ፕሬዚዳንት ቢሮና ጸሐፊ ዘንድ ነው የሚባልበት ምክንያት ግራ ከማጋባቱም በተጨማሪ፣ በፍርድ ቤት የአሠራር ሒደት ያልተለመደና ፍርድ ቤቱንም ትዝብት ላይ የሚጥል መሆኑን ተናግረዋል፡፡ፍርድ ቤቱ ሐምሌ 26 ቀን 2008 ዓ.ም. በሰጠው ትዕዛዝ ተከላከሉ የተባሉት ተከሳሾች በአጃቢ ወጥተው ሰነዶችን ማሰባሰብ እንደሚችሉ የገለጸ ቢሆንም፣ ማረሚያ ቤቱ እንዳትወጡ ተከልክሏል በማለት እንዳይወጡ መከልከላቸውን አመልክተዋል፡፡ ‹‹የፍርድ ቤቱ ትዕዛዝ የማይፈጸም ከሆነ ፍረዱብንና ጊዜያችንን ቆጥረን እንውጣ፤›› በማለት የቀድሞ የኢትዮጵያ ገቢዎችና ጉምሩክ ባለሥልጣን የኦዲት ዳይሬክቶሬት ዳይሬክተር አቶ በላቸው በየነ ስሜት የተቀላቀለበት አቤቱታ አሰምተዋል፡፡በሕገ መንግሥቱ የተረጋገጠው የፍርድ ቤት ሥልጣን ማንም ሊያከብረው ቢገባም፣ ማረሚያ ቤት ግን እንደፈለገው እያደረገ መሆኑን አስረድተዋል፡፡ በሕጉ መሠረት ዳኞቹ ከልብ እንዲመረምሩትና አስፈላጊውን ዕርምጃ እንዲወስዱም ጠይቀዋል፡፡ተከሳሾቹ በጠበቆቻቸውና በራሳቸው ያቀረቡትን አቤቱታ በጥሞና ያዳመጠው ፍርድ ቤቱ፣ ‹‹ችግሩ የኛ ነው፣ ተቋማዊ ነው፡፡ ሁሉም ጠበቆች የፍርድ ግልባጭ ሲጠይቁ ነበር፡፡ የኮሚሽኑ ዓቃቤ ሕግም ከፍርድ ቤቱ የወሰደው ግልባጭ የለም፤›› ካለ በኋላ ዓቃቤ ሕግ እንዲናገር ጠይቋል፡፡ ዓቃቤ ሕጉም ግልባጭ እንዲሰጠው ማመልከቱን ገልጾ የወሰደው ግልባጭ እንደሌለ ተናግሯል፡፡ሌላው በተመሳሳይ የክስ መዝገብ እንዲከላከሉ ፍርድ የተሰጠባቸው የአዲስ ልብ ሕክምና ተቋም ባለድርሻ ዶ/ር ፍቅሩ ማሩ በጠና ታመው በጥቁር አንበሳ ስፔሻላይዝድ ሆስፒታል መተኛታቸው ተገልጿል፡፡ዶ/ር ፍቅሩ የስኳርና የደም ግፊት ሕመም የነበረባቸው ቢሆንም፣ ከአንድ ወር በፊት ባጋጠማቸው የግራ ሳምባ ሕመም ጥቁር አንበሳ ሆስፒታል መተኛታቸውን ጠበቃቸው ለፍርድ ቤቱ አስረድተዋል፡፡የግራ ሳንባቸው ሙሉ በሙሉ ሥራ በማቆሙ በአስቸኳይ ወደ ውጭ ሄደው መታከም እንዳለባቸው የጥቁር አንበሳ ስፔሻላይዝድ ሪፈራል ሆስፒታል የሕክምና ቦርድ መወሰኑን ገልጸው፣ ጠበቃቸው ለማረሚያ ቤቱና ለፍርድ ቤቱ ማሳወቃቸውን ተናግረዋል፡፡ወቅቱ ክረምት በመሆኑ ተረኛ ችሎት ሊያስተናግዳቸው እንዳልቻለ የገለጹት ጠበቃቸው፣ መደበኛ ችሎት እስከሚጀመር መስከረም 19 ቀን 2009 ዓ.ም. ቆይተው መደበኛ ችሎት ሲጀመር ቀርበው ለፍርድ ቤቱ አስረድተዋል፡፡ ፍርድ ቤቱ ግን ተከሳሹ ሆስፒታል ስለመሆናቸው ማረሚያ ቤቱ ማረጋገጫ ይዞ በቀነ ቀጠሮው እንዲያሳውቅ ትዕዛዝ መስጠቱን ገልጸዋል፡፡ ማረሚያ ቤቱ መስከረም 26 ቀን 2009 ዓ.ም. ለፍርድ ቤቱ ምንም ያለው ነገር የለም፡፡ ጠበቃው ለችሎቱ እንደተናገሩት፣ ይኼ ነፍስ የማዳን ጉዳይ በመሆኑ አፋጣኝ ውሳኔ ይሻል፡፡ፍርድ ቤቱ ከዶ/ር ፍቅሩ ጋር አብረዋቸው የተከሰሱት አቶ መላኩ ፈንታና አቶ ገብረዋሀድ ወልደ ጊዮርጊስ ተቃውሞ እንዳላቸው ጠይቋቸው (በአንድ መዝገብ በመከሰሳቸው)፣ ሁለቱም ጉዳያቸው ተነጥሎ ውሳኔ ቢያገኝ ተቃውሞ እንደሌላቸው ገልጸዋል፡፡ በመሆኑም ማረሚያ ቤት በራሱ አምቡላንስ ወይም በጥቁር አንበሳ ስፔሻላይዝድ ሆስፒታል አምቡላንስ ለመስከረም 30 ቀን 2009 ዓ.ም. ፍርድ ቤት እንዲያቀርባቸው ትዕዛዝ ሰጥቷል፡፡ከተከሰሱበት የሙስና ወንጀል መከላከል ሳያስፈልጋቸው በነፃ የተሰናበቱት የኢንተርኮንቲኔንታል ሆቴል ባለቤት አቶ ስማቸው ከበደና የአቶ ገብረዋህድ ባለቤት ኮሎኔል ሃይማኖት ተስፋዬም ተከላከሉ በተባሉበት ጉዳይ ላይ ብይን ለመስጠት ለጥቅምት 1 ቀን 2009 ዓ.ም. ተቀጥረዋል፡፡ለሰባተኛ ጊዜ መቀጠራቸውን በማስታወስ ጉዳዩ ይኼንን ያህል ጊዜ መውሰድ እንዳልነበረበት የተናገሩት የአቶ ስማቸው ጠበቆች፣ ዓቃቤ ሕግ በተደጋጋሚ የዋስትና መብት ጥያቄ መቃወሚያ ላሻሽል እያለ በ48 ሰዓታት ውስጥ ውሳኔ ማግኘት የሚገባው የመብት ጥያቄ ከሁለት ወራት በላይ መፍጀቱ አግባብ እንዳልሆነ ተቃውሟቸውን አሰምተዋል፡፡የዕረፍት ጊዜ ስለነበር ዳኞች ተሟልተው መገኘት እንዳልቻሉ በመግለጽ፣ ጉዳዩን መርምሮ ጥቅምት 1 ቀን 2009 ዓ.ም. ብይን እንደሚሰጥ ፍርድ ቤቱ አስታውቋል፡፡